
Majetkovoprávne usporiadanie pozemkov k stavbe „Podzemné garáže bytového domu Ulica Vajanského, Trnava“
(Krajský súd v Trnave)
Návrh predkladá:	Návrh spracoval:
Majetková komisia pri MZ	Mgr. Gabriela Bučányová
	odbor majetkový
Spracované: 21. 1. 2026
Zodpovedá: JUDr. Jana Tomašovičová, vedúca odboru majetkového MsÚ 
Číslo spisu: 1999/2026

Návrh uznesenia
k majetkovoprávnemu usporiadaniu pozemkov k stavbe „Podzemné garáže bytového domu Ulica Vajanského, Trnava“ (Krajský súd v Trnave)
Mestské zastupiteľstvo mesta Trnava po prerokovaní:
Schvaľuje
nájom častí pozemkov vo vlastníctve Slovenskej republiky v správe Krajského súdu v Trnave, Vajanského 2, 918 70 Trnava, IČO: 35 629 703:
· Parcela registra „C“ č. 791/1, druh pozemku zastavaná plocha a nádvorie s celkovou výmerou 1090 m2, zapísaná na LV č. 5146 v predpokladanom zábere 10,03 m2 
· Parcela registra „C“ č. 800/39, druh pozemku zastavaná plocha a nádvorie s výmerou 73m2, zapísaná na LV č. 5146 v predpokladanom zábere 35,81 m2 (z toho 27,25 m2 bude dotknutých stavebnými prácami a 8,56 m2 bude slúžiť ako manipulačný priestor)
za účelom zriadenia staveniska a vykonávania stavebných prác v rámci investičnej stavby mesta „Podzemné garáže bytového domu Ulica Vajanského, Trnava“ a za dodržania podmienok daných Krajským súdom v Trnave: 
· Predmetom nájmu budú pozemky špecifikované v zmluve podľa priloženého situačného plánu;
· Účelom nájmu bude „zariadenie staveniska“ počas realizácie odkopania zeminy v okolí bytového domu za účelom realizácie drenáží;
· Doba platnosti nájomnej zmluvy bude dohodnutá na dobu určitú, počas vykonávania stavebných prác;
· Zhotoviteľ stavby bude povinný predložiť menný zoznam osôb, ktoré budú vykonávať stavebné práce, vrátane čísel ich dokladov totožnosti. Overenie týchto údajom zabezpečia príslušníci Zboru väzenskej a justičnej stráže;
· Počas súdnych pojednávaní konaných na Krajskom súde v Trnave bude zhotoviteľ stavby povinný riadiť sa pokynmi príslušníkov Zboru väzenskej a justičnej stráže, najmä v súvislosti so zabezpečením eskorty odsúdených alebo obvinených osôb. Na ich žiadosť bude potrebné obmedziť hlučnosť alebo dočasne prerušiť práce;
· Výkopové práce budú vykonávané prednostne mimo pracovnej doby alebo počas víkendov, aby z dôvodu zvýšenej hlučnosti nedošlo k narušeniu riadneho chodu súdu;
· Zhotoviteľ stavby bude všetky výkopové práce realizovať ručne bez zásahu stavebných mechanizmov
· Nájomca počas platnosti a účinnosti nájomnej zmluvy zabezpečí prenajímateľovi na vlastné náklady dočasné parkovanie pre šesť motorových vozidiel;
· Zhotoviteľ stavby po dokončení stavebných úprav zabezpečí uvedenie miesta ich realizácie do pôvodného stavu
· Demontáž a montáž kamery na stožiari bude vykonaná výlučne dodávateľom a prevádzkovateľom kamerového systému Krajského súdu v Trnave a všetky náklady súvisiace s realizáciou týchto opatrení bude znášať zhotoviteľ stavby, pričom postup a časový harmonogram prác budú koordinované s prevádzkovateľom kamerového systému;
· Výška nájmu bude stanovená v súlade so Všeobecne záväzným nariadením mesta Trnava č. 514 a čl. I. písm. f) príkazu primátora k určovaniu výšky nájomného za prenájom nebytových priestorov vo vlastníctve mesta Trnava vydaného na obdobie platnosti a účinnosti nájomnej zmluvy( suma 5,53 eura/m2/rok nie je záväzná a v prípade vydania príkazu primátora na ďalšie obdobie od 1. júla 2026 do 30. júna 2027 sa v nájomnej zmluve dohodne aktuálna výška nájomného).
Ukladá
Mestskému úradu v Trnave
a) Odbor majetkový:
Postúpiť na odbor právny podklady pre vyhotovenie návrhu nájomnej zmluvy
Termín: do 30 dní odo dňa obdržania návrhu nájomnej zmluvy 
b) Odbor právny:
Pripraviť nájomnú zmluvu a predložiť na podpis druhej strane
Termín: do 31. 12. 2026

Dôvodová správa
Na základe požiadavky Odboru investičnej výstavby MsÚ Trnava, odbor majetkový zabezpečuje majetkovoprávne usporiadanie pozemkov dotknutých stavbou „Podzemné garáže bytového domu Ulica Vajanského, Trnava“. 
Na zasadnutí majetkovej komisie dňa 30.09.2025 majetková komisia odporučila mestskému zastupiteľstvu schváliť uzatvorenie zmlúv o výpožičke s vlastníkmi dotknutých pozemkov. Na dotknutých pozemkoch sa budú realizovať úpravy verejných priestorov a samotnou stavbou budú dotknuté len dočasne, počas výstavby stavby. Predmetné bolo písomne oznámené všetkým dotknutým vlastníkom a zároveň boli vyzvaní na udelenie písomného súhlasu s ďalším postupom.
Dňa 10.10.2025 Krajský súd v Trnave zaslal vyjadrenie k oznámeniu majetkovej komisie. V liste vlastník pozemku p. č. 800/39 uvádza, že ako správca majetku vo vlastníctve Slovenskej republiky nemôže uzatvoriť zmluvu o výpožičke ak jej nehnuteľné veci štátu nebudú slúžiť na prenesený výkon štátnej správy. Ako inú možnosť zmluvného vzťahu navrhol Krajský súd v Trnave uzatvoriť nájomnú zmluvu podľa § 13a ods. 1 písm. a) a ods. 2 zákona č. 278/1993 Z. z. o správe majetku štátu, podľa ktorého predmetom nájmu bude časť pozemku špecifikovaného v odseku 2, ktorú prenajímateľ (SR – Krajský súd v Trnave) prenechá nájomcovi za odplatu výlučne na účel umiestnenia „zariadenia staveniska“, a to na dobu určitú počas vykonávania stavebných prác. Následne dňa 28.10.2025 svoj návrh majetkovoprávneho usporiadania doplnili o konkrétne podmienky, ktoré majú byť zapracované do nájomnej zmluvy a to najmä:
· Predmetom nájmu bude pozemok špecifikovaný v zmluve podľa priloženého situačného plánu
· Účelom nájmu bude „zariadenie staveniska“ počas realizácie odkopania zeminy
a v okolí bytového domu za účelom realizácie drenáží
· Doba platnosti nájomnej zmluvy bude dohodnutá na dobu určitú, počas vykonávania stavebných prác
· Zhotoviteľ stavby bude povinný predložiť menný zoznam osôb, ktoré budú vykonávať stavebné práce, vrátane čísel ich dokladov totožnosti. Overenie týchto údajom zabezpečia príslušníci Zboru väzenskej a justičnej stráže
· Počas súdnych pojednávaní konaných na Krajskom súde v Trnave bude zhotoviteľ stavby povinný riadiť sa pokynmi príslušníkov Zboru väzenskej a justičnej stráže, najmä v súvislosti so zabezpečením eskorty odsúdených alebo obvinených osôb. Na ich žiadosť bude potrebné obmedziť hlučnosť alebo dočasne prerušiť práce
· Výkopové práce budú vykonávané prednostne mimo pracovnej doby alebo počas víkendov, aby z dôvodu zvýšenej hlučnosti nedošlo k narušeniu riadneho chodu súdu
Okrem podmienok navrhli výšku nájomného podľa VZN Mesta Trnava č. 514 a čl. I. písm. f) príkazu primátora k určovaniu výšky nájomného. Výška nájomného podľa písm. f) pre dvory je stanovená na 5,53 eura/m2/rok.
Podľa projektovej dokumentácie, doplnenej 10.11.2025 a vyjadrenia projektanta sa zmenili výmery dotknutých parciel a zároveň bol vytýčený manipulačný priestor potrebný k prechodu robotníkov k stavbe.
Odbor majetkový dodatočne požiadal Krajský súd v Trnave o vyjadrenie k doplneným parcelám.
Dňa 28.11.2025 Krajský súd v Trnave vyslovil nesúhlas s uzatvorením nájomnej zmluvy podľa návrhu Mesta Trnava.
Na základe osobného stretnutia dňa 13. 1. 2026 medzi zástupcami Krajského súdu v Trnave, zástupcami Mestského úradu v Trnave a projektantom stavby, na Krajskom súde v Trnave, bolo dohodnuté riešenie s ktorým súhlasili všetky zúčastnené strany. T. j. projektant predložil nové výmery pozemkov v nasledovných záberoch: parcela č. 800/39 v rozsahu 27,25 m2 a parcela č. 791/1 v rozsahu 10,03 m2 by mali byť dotknuté stavebnými prácami v dĺžke maximálne 4 týždne. Stavebné práce budú pozostávať z odkopu okolo bytového domu za účelom realizácie drenáží a následne bude pozemok uvedený do pôvodného stavu. Súčasne časť pozemku parcela č. 800/39 v zábere 8,56 m2 bude slúžiť ako manipulačný priestor potrebný k pohybu pracovníkov na stavbe a zároveň bude slúžiť ako dočasné úložisko dlažby.
Celkovo sa jedná o záber 45,84 m2, ktorý bude predmetom nájmu. Mesto Trnava ako stavebník garantuje, že všetky stavebné práce budú vykonávané ručne, bez zásahu stavebných mechanizmov.
Na stretnutí zástupcovia Krajského súdu v Trnave požiadali mesto o vyčlenenie 6-tich parkovacích miest, ktoré im budú zneprístupnené počas výkonu stavebných prác na investičnej akcii mesta. Vyhradenie parkovacích miest bude výlučne na obdobie počas vykonávania stavebných prác.
Dňa 16. 1. 2026 Mesto Trnava obdržalo písomné stanovisko Krajského súdu v Trnave v ktorom bol vyjadrený súhlas s navrhovaným nájmom a zároveň boli doplnené ďalšie podmienky nájomného vzťahu a to:
·  Zhotoviteľ stavby po dokončení stavebných úprav zabezpečí uvedenie miesta ich realizácie do pôvodného stavu;
· Demontáž a montáž kamery na stožiari bude vykonaná výlučne dodávateľom a prevádzkovateľom kamerového systému Krajského súdu v Trnave a všetky náklady súvisiace s realizáciou týchto opatrení bude znášať zhotoviteľ stavby, pričom postup a časový harmonogram prác budú koordinované s prevádzkovateľom kamerového systému;
· Výška nájmu bude stanovená v súlade so Všeobecne záväzným nariadením mesta Trnava č. 514 a čl. I. písm. f) príkazu primátora k určovaniu výšky nájomného za prenájom nebytových priestorov vo vlastníctve mesta Trnava vydaného na obdobie platnosti a účinnosti nájomnej zmluvy( suma 5,53 eura/m2/rok nie je záväzná a v prípade vydania príkazu primátora na ďalšie obdobie od 1. júla 2026 do 30. júna 2027 sa v nájomnej zmluve dohodne aktuálna výška nájomného).
V zmysle doterajších právnych predpisov - § 58 zákona č. 50/1976 Zb. o územnom plánovaní a stavebnom poriadku (Stavebný zákon) a v zmysle § 29 ods. 1 zákona č. 25/2025 z. z. je mesto Trnava ako stavebník povinný v ďalšom stupni prípravy stavby (pred vydaním stavebného povolenia) preukázať, že je vlastníkom pozemku, alebo že má k pozemku iné právo.
Majetková komisia na svojom zasadnutí dňa 20. 1. 2026 odporučila mestskému zastupiteľstvu schváliť nájom časti pozemkov parcela č. 791/1 a 800/39 (Celkovo sa jedná o záber 45,84 m2) za účelom zariadenia staveniska a vykonávania stavebných prác na pozemkoch vo vlastníctve SR v správe Krajského súdu v Trnave, Vajanského 2/A, 918 70 Trnava, podľa vyššie uvedených podmienok Krajského súdu v Trnave.
Na prijatie uznesenia je potrebný súhlas nadpolovičnej väčšiny prítomných poslancov MZ mesta Trnava.


Prílohy
Obrázok 1 – Situácia rekonštrukcie garáží na Ulici Vajanského
[image: celková situácia rozsahu rekonštrukčných prác na Vajanského ulici]
Obrázok 1- celková situácia rekonštrukcie podzemných garáží na dotknutých pozemkoch


Obrázok 2 – Detail záberu pozemkov 
[image: detail záberov pozemkov vo vlastníctve SR v správe Krajského súdu v Trnave]
Obrázok 2- detail záberov pozemkov dotknutých rekonštrukciou garáží

